Rijeka, 1. listopada 2020.g.

**OBJAVA ZA MEDIJE**

**UZ LADO ELECTRO I ETNO-ZALOGAJČIĆE IZ JORDANA, BIH, MAĐARSKE I ČEŠKE**

**ZAPOČEO ČETVRTI PORTO ETNO FESTIVAL**

**Četvrti Porto Etno festival, koji se održava u sklopu projekta Rijeka 2020 – Europska prijestolnica kulture, započeo je u četvrtak, 1. listopada nastupom elektro-etno atrakcije LADO Electro u Hrvatskom kulturnom domu na Sušaku, novoj festivalskoj lokaciji, koja je ove godine pod svim nužnim epidemiološkim mjerama domaćin ovog festivala svjetske glazbe i gastronomije.**

**Elektro inačica LADA - Ansambla narodnih plesova i pjesama Hrvatske** koja spaja tradicijsku i elektroničku glazbu, a čiji su autori **Crnić i Harfman** koji kao DJ-i prate izvedbu solistica i glazbenika Ansambla LADO, označila je početak još jednog putovanja kroz zvukove, okuse i mirise Istre i Kvarnera. Ti su mirisi združeni s onima iz cijelog svijeta u magičnu recepturu multikulturalnog i otvorenog grada. Naime, iako okosnicu Porto Etno festivala predstavljaju etno glazba i gastronomija zemalja čije manjine djeluju u Rijeci i Primorsko-goranskoj županiji, uslijed sve intenzivnijih migracijskih gibanja, na festivalu se sve češće može čuti i sva ostala svjetska glazba te kušati autohtona hrana raznih dijelova svijeta.

Nakon sjajnog nastupa LADO Electra na pozornici HKD-a, publika je imala prilike uživati u rasprodanom programu ***Etno zalogajčići****,* uz mini-koncert grupe **Če bo bo, če na na.**

U ritmu su se tako isprobavali jordanski specijalitet **Hrisi Ashta**, bosansko-hercegovački **Burek**, mađarska **Spirala od krumpira i salsa** te češki **Namaz od čvaraka**, uz čašu vina ili soka. Sve pohvale za ukusne zalogaje zaslužili su **kuhari hotela Neboder**, koji su u suradnji i po recepturi predstavnika zemalja čije manjine djeluju u Rijeci i Primorsko-goranskoj županiji za mnogobrojnu publiku pripremili ova atraktivna jela.

Dodajmo, Porto Etno festival nastavlja se u petak rasprodanim koncertom Bože Vreće i Porto Etno orkestra te također rasprodanim programom*Etno-zalogajčića*, koji će ovoga puta pokazati najbolje od Slovačke, Talijanske i Makedonske te kuhinje Trinidada i Tobaga, uz glazbeni nastup grupe Veja**.**

Posljednji besplatni festivalski dan Porto Etna bit će u subotu u HKD-u na Sušaku.

Od 17 sati folklornim nastupima predstavit će se manjinske zajednice koje djeluju u Rijeci, a od 19 sati u atriju HKD-a publiku će zabavljati DJ-duo Hormonika Balkanika.

Usto, riječke manjinske zajednice do subote se predstavljaju i izložbenim programom u galeriji Kortil, dok je u atriju HKD-a postavljena izložba ansambla LADO. Obje izložbe otvorene suu petak od 18.30 do 22 sata te u subotu između 17 i 22 sata, a ulaz je slobodan.

Unaprijed zahvaljujem na objavi.

Lena Stojiljković

Odnosi s medijima, Rijeka 2020

[lena.stojiljkovic@rijeka2020.eu](mailto:lena.stojiljkovic@rijeka2020.eu)

Mob: +385 91 612 63 42